ÎNNOIREA MORALĂ ŞI SPIRITUALĂ: 
O EXIGENŢĂ ACTUALĂ 
PE CALEA UNITĂȚII CREŞTINE 


Pr. Conf. Gheorghe Popa 
Facultatea de Teologie Ortodoxă, laşi 


1. Situaţia morală şi spirituală a timpului prezent 


Majoritatea cercetătorilor recunosc faptul că foarte multe din 
problemele morale şi spirituale cu care se confruntă omul de astăzi nu 
constituie o noutate'. Dimpotrivă, ele au existat din momentul căderii 
omului în păcat şi, probabil, vor însoţi omul până la sfârşitul istoriei. 

Totuşi, în societatea modernă, aceste probleme au un specific aparte 
pe care trebuie să-l înţelegem, dacă dorim să inspirăm o cale creştină 
pentru înnoirea sa morală şi spirituală. 

În primul rând, trebuie să precizăm că societatea modernă se 
caracterizează printr-o tensiune acută între morala tradiţională creştină 
şi morala post-tradițională seculară. 

Într-o societate tradițională toate instituţiile care se ocupă de 
problemele omului condamnă aceleaşi vicii şi patimi şi încurajează 
aceleaşi virtuţi. Societatea post-tradițională, în schimb, este greu de 
definit, dar am putea-o defini ca fiind o consecinţă a destrămării valorilor 
morale tradiționale. 

Într-o asemenea societate, apare o anumită omogenizare socială, 
oamenii sunt supuşi aceloraşi influenţe publicitare, iar valorile morale 
devin realităţi convenţionale, care pot fi acceptate sau nu, după bunul 
plac al fiecăruia. În această situaţie, foarte mulţi oameni devin vulnerabili 
din punct de vedere moral şi spiritual şi pot fi exploataţi şi manipulaţi de 

indivizi abili, care cunosc foarte bine psihologia maselor şi ştiu să facă 
propagandă pentru a profita tot mai mult”. 

Într-un context post-tradiţional sau postmodern, morala îşi pierde, 
aşadar, caracterul ei normativ şi devine o realitate convenţională, legată 
de categoriile sociale ale binelui şi răului şi nu de realitatea ontologică a 
omului. Aşa se explică de ce există astăzi, alături de morala creştină, şi 
alte sisteme de morală care-şi dispută întâietatea în influențarea şi crearea 
unui anumit comportament uman. 

Dacă pe planul discursiv pluralismul este un factor pozitiv, pe planul 
moral, pluralismul poate deveni, în timp, un factor negativ, conducând la 
relativism şi libertinism moral şi spiritual. 

Acest relativism se poate observa destul de evident în devierile morale 
contemporane, care afectează profund atât individul, cât şi societatea. 
Cele mai grave ni se para fi devierile morale care afectează profund viaţa 
de familie: divorţul, abandonul copiilor, avortul, homosexualitatea şi cele 
care afectează viaţa individului: agresivitatea sexuală, prostituţia, 
drogurile, alcoolismul etc. 

Relativismul moral este, de asemenea, în strânsă relaţie cu relativismul 
spiritual, care se manifestă, în mod deosebit, prin ateism, indiferentism 
religios şi sectarism. 

Dacă analizăm dintr-o perspectivă teologică toate aceste devieri, 
ajungem la concluzia că ele exprimă, de fapt, un comportament idolatru. 

Un comportament de tip idolatru are nevoie de un sistem etic, pentru 
a oferi un minim de protecție omului, pentru a promova un minim de 
dreptate individuală şi socială. Aşa au apărut sisteme diferite de etică: 
etica raţiunii practice (Kant), etica biologică (Spencer), etica sociologică 
(Levy Bruhl), etica existențialistă (Sartre) etc. 

Toate aceste sisteme se sprijină pe antropologii distincte care, de fapt, 
nu sunt decât fenomenologii ale omului. În acest caz, trecerea de la o 
morală fenomenologică la o morală ontologică este destul de greu de 
făcut şi nu se poate face decât printr-o convertire a comportamentului 


z, ELLUL, La Technique ou l'enjeu du siècle, Paris 1954, 17. 

„Idolatru” într-un comportament de tip filial, în care locul „idolului” este 
luat de Dumnezeu. 

Totuşi, nici comportamentul de tip filial nu este scutit de amprenta 
comportamentului idolatru. Inchiziția medievală, pietismul modern sau 
anumite forme ale teologiei politice sunt un argument în acest sens. 

Trecerea de la fenomenologie la ontologie, de la un comportament 
idolatru la un comportament filial şi fratern rimează, din punctul nostru 
de vedere, cu trecerea de la etică la sfinţenie sau cu trecerea de la 
Decalog la Fericirile Noului Testament. Aceasta nu înseamnă însă că 
Decalogul dispare. Mai ales, la nivelul macro-social Decalogul rămâne 
prioritar, deoarece nivelul social este format din indivizi care încă au un 
comportament de tip idolatru. Cu alte cuvinte, nivelul macro-social nu 
reprezintă doar o extindere a individului, ci el este o realitate în sine, 
generatoare de dreptate sau nedreptate. Curentul teologiei politice, de 
care am amintit mai sus, este foarte sensibil la aceste aspecte. 

Evident că reprezentanţii teologiei politice au dreptate dacă avem în 
vedere faptul că nedreptatea a pătruns, astăzi, adânc nu doar în conştiinţa 
individuală, ci şi în structurile socio-politice, mai ales în ţările cu o 
democraţie fragilă. Teologii occidentali acuză pe cei din ţările ex- 
comuniste că au neglijat acest aspect al eticii sociale şi nu au avut o 
atitudine critică faţă de el. Din punctul nostru de vedere, această acuză 
este, însă, parțial justificată. 

Desigur că nu putem nega şi necesitatea unei atitudini critice, atunci 
când structurile socio-politice devin asupritoare şi lezează libertatea şi 
demnitatea omului, însă atitudinea critică poate deveni la fel de 
asupritoare când orizontul ei nu este libertatea duhovnicească a harului. 
Cu alte cuvinte, atitudinea critică trebuie să fie o consecinţă a libertăţii 
harului. 

Harul Duhului Sfânt inspiră, cu certitudine, un angajament etic în 
structurile sociale însă acest angajament, ca atare, depăşeşte dorinţa de 
reuşită socială, dorinţa de putere a unei clase, a unui partid, a unei etnii 
sau chiar a unei comunităţi religioase. 

Primatul harului, al libertăţii şi solidarității iubitoare determină o 
apropiere faţă de toţi oamenii dar, mai ales, faţă de cei aflaţi în suferinţă: 
săracii, bolnavii, asupriţii, marginalizaţii societăţii. 

Această apropiere nu poate deveni, însă, scop în sine, pentru că 
suferinţa nu este o condiţie pentru înnoirea morală şi spirituală. Doar 
suferinţa liber consimţită are o putere înnoitoare. Dimpotrivă, suferința 
impusă datorită structurilor sociale nedrepte este un izvor permanent de 
tristeţe şi disperare. 

De aceea, creştinul trebuie să demaşte aceste structuri care, în 
societăţile totalitare, nu sunt decât proiecția ideală a unui individ sau a 
unui grup, unit pe bază de interese comune, şi a cărui propagandă 
ideologică maschează setea sa de putere sau, cu alte cuvinte, 
comportamentul idolatru al multora dintre cei care-l constituie. 

Demascarea comportamentului idolatru şi atitudinea critică față de 
anumite structuri care-l susţin vor provoca, cu siguranţă, un anumit 
conflict, o anumită atitudine represivă sau „revoluţionară”. 

Demascând comportamentul idolatru, creştinul trebuie să evite totuşi 
riscul de a adopta el însuşi acest comportament, care duce conflictul şi 
violenţa până la distrugerea „adversarului”. 

Comportamentul creştinului trebuie să rămână, până la sfârşit, un 
comportament fratern, care demască răul, dar are un respect deosebit față 
de persoană. Altfel spus, creştinul trebuie să fie ferm în atitudinile sale 
de demascare a răului moral, fermitate care ar putea fi suspectată de 
„agresivitate”, însă în intimitatea conştiinţei sale, creştinul trebuie să 
poarte în rugăciune pe toţi „adversarii” săi. Aceasta presupune, în 
existenţa concretă a creştinului, o relație profundă între iubire şi dreptate, 
între lege şi faptă, între morală şi spiritualitate. 

Astăzi, mai mult ca oricând, o morală autonomă, separată de 
spiritualitate, sau o spiritualitate separată de disciplina morală sunt 
inoperabile în planul moral şi spiritual. De aceea, este nevoie de o sinteză 
între morală şi spiritualitate, între dreptate şi sfinţenie, mai ales în planul 
concret al activităţiişi vieţii creştine. Această sinteză poate fi înnoitoare, 
aşa cum am mai subliniat, pentru sistemele de etică seculare care acordă 
fie o prioritate logică individului, afirmând că societatea este doar suma 
indivizilor ce o compun (etica liberală), fie o prioritate societăţii, 

afirmând că individul nu are valoare decât în măsura în care se dedică 
societății, binelui comun (etica socială). 

Din perspectivă teologică, tensiunea aceasta dintre individ şi societate 
nu poate fi depăşită decât în spațiul sacramental şi liturgic al Bisericii, în 
care fiecare îşi descoperă valoarea şi demnitatea sa personală în 
comuniune cu Hristos şi, în Hristos, cu celelalte persoane purtătoare de 
Hristos. 


2. Câteva coordonate teologice ale înnoirii morale şi spirituale 


Rămânând fideli principiului personalist al Evangheliei şi al Sfinților 
Părinţi, noi credem că înnoirea morală şi spirituală, atât în planul vieţii 
individuale, cât şi în planul vieţii sociale, este posibilă prin asumarea 
concretă a celor trei vocaţii specifice vieţii creştine: vocaţia împărătească, 
vocaţia sacerdotală şi vocaţia profetică. Cu alte cuvinte, avem nevoie 
astăzi de o morală regală sau împărătească, sacerdotală şi profetică”. 

Această morală este un dar al lui Dumnezeu în lisus Hristos, care a 
fost arhiereu, profet şi împărat, şi, în acelaşi timp, o datorie a fiecărui 
creştin de a fi preot, profet şi împărat al propriei sale fiinţe, restaurată în 
Hristos, şi al cosmosului întreg, care suspină după mântuire. 


2.1. Vocaţia regală sau împărătească a creştinului 


Această vocaţie este expresia suveranităţii persoanei asupra necesităţii 
şi determinismului natural. 

Dintru început, omul a avut vocaţie împărătească. Chiar şi după 
căderea în păcat, omul poartă pecetea demnităţii sale împărăteşti, dar 
devine un împărat decăzut, un împărat „cerşetor”. 

Restaurat în har, omul îşi redobândeşte libertatea sa împărătească. El 
are din nou posibilitatea să nu mai fie sclavul instinctelor şi al 
necesităţilor unei naturi autonome. În acest sens, Sfântul Ioan Scărarul 
îndeamnă pe fiecare creştin: „Să fii ca un rege în inima ta, înălțându-te 
în smerenie”. Înaintea Sfântului loan, Macarie Egipteanul afirma, la 


3 Ca. Y ANNARAS, La liberté de la morale, Labor et Fides, Genève 1982, 79. 

rândul său: „Creştinismul nu este o întâmplare. Taina sa este mare. 
Recunoaşte deci noblețea ta. Recunoaşte că ai fost chemat la o demnitate 
regală”. 

Manifestarea concretă a demnității împărăteşti a creştinului se 
manifestă în mod deosebit prin experienţa ascetică a vieţii spirituale, prin 
care creştinul are posibilitatea să transfigureze dezordinea unei vieţi 
autonome şi să o reorienteze spre ordinea iubirii şi comuniunii, printr-o 
folosire euharistică a lumii. Folosirea euharistică a lumii presupune însă 


asumarea celei de a doua vocaţii: vocaţia sacerdotală sau preoțească. 


2.2. Vocaţia sacerdotală sau preoțească a creştinului 


Dacă vocaţia regală sau împărătească a creştinului are ca scop 
eliberarea persoanei de necesităţile unei naturi autonome, prin menţinerea 
afectelor ireproşabile în limitele lor fireşti, vocaţia sacerdotală are ca 
scop transfigurarea acestor afecte şi unificarea naturii umane prin 
energiile necreate, pentru ca această natură să devină loc al întâlnirii 
dintre Dumnezeu şi creaţie. 

Creştinul devine prin botez, mirungere şi euharistie preot al propriei 
sale naturi şi al cosmosului întreg. Preoţia aceasta virtuală pe care o 
primeşte prin tainele de iniţiere, trebuie actualizată, în timp, printr-o 
recapitulare, am putea spune, a creaţiei naturale în persoana sa. Prin 
aceasta, creştinul devine mijlocitor „între extreme”, adică „inel” de 
legătură între creat şi necreat, între lumea sensibilă şi lumea inteligibilă, 
cum se exprimă Sfântul Maxim Mărturisitorul. 

Vocaţia sacerdotală deschide, astfel, creaţia spre scopul său euharistic. 
Această deschidere nu anulează energiile proprii ale creaţiei, ci, 
dimpotrivă, le descoperă adevăratul lor sens, adevăratul lor „logos”, care 
„suspină” după Logosul lui Dumnezeu. 

Creştinul, asumându-și vocaţia sacerdotală, anticipează, în timp, 
Împărăţia lui Dumnezeu care trebuie să vină, anticipare legată, de 
asemenea, de a treia vocaţie specifică vieţii creştine, vocaţia profetică. 


+ Citat de CH. Y ANNARAS, La liberte de la morale, 86. 

2.3. Vocaţia profetică a creştinului 


Vocaţia profetică în viaţa creştină nu constă în a „vesti” lucruri care 
se vor întâmpla în viitor, ci în a înţelege şi a trăi, încă de acum, viitorul 
eshatologic al creaţiei, care, în mod paradoxal, se află deplin realizat în 
trecut, în umanitatea înviată a lui Hristos. 

Deci, s-ar putea spune că vocaţia profetică a creştinului se referă la 
modul în care el trebuie să perceapă valoarea timpului pentru viaţa sa”. 

Pentru creştinul conştient de vocaţia sa, tot ceea ce se săvârşeşte în 
timp are consecinţe veşnice. De aceea, orientarea profetică a timpului, 
orientarea sa eshatologică întemeiază autentica valoare a timpului. El 
devine dar al lui Dumnezeu, izvor de binecuvântare şi măsură a calităţii 
relației personale cu Hristos şi Biserica lui. 

În această perspectivă, vocaţia profetică a creştinului nu se mărgineşte 
la ameliorarea formelor trecătoare de supravieţuire temporală, ci ea 
implică o experienţă a timpului, asumată în orizontul crucii lui Hristos. 

Astfel, timpul, în întreita sa dimensiune, este asumat ca timp al 
pocăinţei, sau al convertirii şi înnoirii permanente, încheindu-se sau, mai 
bine spus, dezmărginindu-se, treptat, în orizontul Împărăției harului Prea 
Sfintei Treimi. 


Din punctul nostru de vedere, înţelegerea şi asumarea corectă a acestor 
trei vocaţii constituie exigenţe prioritare pentru înnoirea vieţii morale şi 
spirituale contemporane. Prin ele, fiecare creştin poate deveni un centru 
de iradiere spirituală şi înnoire morală pentru societatea noastră pluralistă 
şi secularizată şi, în acelaşi timp, un model existenţial pentru toţi cei care 
doresc să se implice, conştient şi responsabil, în efortul ecumenic de 
regăsire a unităţii şi comuniunii creştine. 


$ CH. YANNARAS, La liberté de la morale, 87. Cf. D.I. CIOBOTEA, „Timpul şi valoarea lui 
pentru mântuire”, Ortodoxia 2 (1977) 203. 


